B. Bugár, podpredseda NR SR: (2003-03-05):
M. Maxon, poslanec: Celkom na úvod by som chcel upozorniť na článok 16 Ústavy Slovenskej republiky, kde v odseku 1 sa hovorí: „Nedotknuteľnosť osoby a jej súkromia je zaručená. Obmedzená môže byť len v prípadoch ustanovených zákon.“ Aj to je oblasť, ktorej sa pri tejto diskusii venujeme. Špeciálne pánovi predsedovi vlády by som chcel ešte dať do pozornosti článok 114 Ústavy Slovenskej republiky: „Vláda je za výkon svojej funkcie zodpovedná Národnej rade Slovenskej republiky. Národná rada Slovenskej republiky jej môže kedykoľvek vysloviť nedôveru.“ Ja som si dovolil tieto dva články ústavy citovať predovšetkým vo väzbe na to, čo ste vo svojom vystúpení, pán predseda vlády, povedali. Všeobecne nás všetkých vyzývate k slušnosti, vyzývate nás k politickej zodpovednosti a myslím si, že hlavným motívom tej požiadavky zvolať mimoriadnu schôdzu Národnej rady je predovšetkým oblasť politickej zodpovednosti. Vážený pán predseda vlády, nikto v tejto snemovni neprodukuje tie kauzy, ktoré dnes sú všeobecne prezentované vo verejnosti. Nikto z nás určite nemá radosť, že keby sme si dali prácu, tak túto rokovaciu miestnosť by sme mohli oblepiť novinami a na každej titulnej strane je nejaký škandál. My nepochybne aj ako poslanci opozičnej strany cítime zodpovednosť za ten vývoj, ktorý v spoločnosti je. Vážený pán predseda vlády, vy ste absolútne nepochopili zmysel toho podania a absolútne ste dosiaľ nepochopili zmysel návrhu na uznesenie Národnej rady Slovenskej republiky. Vy jednoducho nechcete akceptovať podanú pomocnú ruku pri riešení tohto problému. Vy bagatelizujete tento mimoriadne zložitý stav, ktorý v našej spoločnosti je. Veď mnohí politológovia sa zamýšľajú nad tým, že ten stav v našej spoločnosti má už také destabilizujúce prvky, že vo svojom princípe môže ohroziť stabilitu tejto krajiny. Z toho pohľadu ako jeden z podpísaných na tomto návrhu si vyhradzujem právo vás, pán predseda vlády, požiadať, aby ste sa za niektoré svoje výroky, ktoré ste tu v tejto snemovni na adresu tých, ktorí sa pod toto podanie podpísali, aby ste sa ospravedlnili. (Potlesk.) Pán predseda, považujem za absurdné, že nás, poslancov Národnej rady, tu vyzývate, aby sme podávali návrhy na trestné stíhanie. Vy ako jeden z najvyšších ústavných činiteľov a zodpovedný za exekutívu, pokiaľ máte, a podotýkam, aj mediálne informácie, že niektoré veci nie sú v poriadku, tak z vašej osobnej iniciatívy by ste mali robiť všetko pre to, aby sa veci dostatočne vyšetrili a aby sa objasnila situácia v tých konkrétnych kauzách, o ktorých tu dnes bolo hovorené. Ja vám môžem povedať svoju osobnú skúsenosť. Ja som podal tri trestné oznámenia, z toho dve trestné oznámenia boli charakterizované ako neopodstatnené. V jednom trestnom oznámení s najväčšou pravdepodobnosťou sa bude ešte pokračovať. A tu na tomto mieste vám musím povedať, že jeden z vysokých ústavných činiteľov tejto krajiny ma ubezpečil, že v tom jednom podaní mám pravdu. Niekoľkokrát som o tom hovoril v tejto snemovni a ide o mimosúdne odškodnenie istej firmy Defos sumou 300 mil. Sk. Ja budem v tejto veci vytrvalý a budem sa snažiť preukázať svoju pravdu, ale otázka trestných podaní má aj svoju inú stránku. Aj ja som bol človek, na ktorého boli podané tri trestné oznámenia. Ani jedno trestné oznámenie vyšetrovateľ neposúdil ako opodstatnené. Tie trestné oznámenia mali rýdzo politický charakter a ani z úst jedného politika som sa nedočkal ani náznaku toho, že by boli ochotní sa za ten postup ospravedlniť. Odznelo tu niekoľko vážnych pripomienok, dovoľte mi na niektoré zareagovať. Ja súhlasím s podpredsedom vlády a ministrom financií, že nepochybne ozdravenie bánk bol veľmi dôležitý krok a je to istá pozitívna prognóza nielen v oblasti bankovníctva na Slovensku, ale celého finančného sektora. Nuž ale banky boli ozdravené za peniaze daňových poplatníkov. Náklady na ich ozdravenie dosiahnu sumu... (Ruch v sále.) Pán podpredseda, boli by ste taký dobrý, nie celkom dobre sa diskutuje, keď je tu taký hluk.